George Best
Store norske leksikon,Sport og spill,Ballsport,Fotball,Øvrig europeisk fotball
George Best er en tidligere fotballspiller fra Nord-Irland som hadde posisjonen venstre ving for en rekke klubber i tillegg til det nordirske landslaget.
George Best, kjent som Nord-Irlands beste og mest profilerte fotballspiller gjennom tidene, huskes best for tiden han spilte for den engelske klubben Manchester United. Med «The Red Devils» vant han den engelske ligaen to ganger i tillegg til Mesterligaen. Best fikk utmerkelsen Ballon d'Or i 1968, en pris som blir gitt til den beste spilleren i de europeiske ligaene. Klubbkarriere I gutteårene spilte George Best for Cregagh Boys Club i Belfast. Da han var femten år gammel kom Manchester Uniteds talentspeider Bob Bishop for å se ham spille. Bishop lot seg imponere og sendte et telegram til daværende manager i Manchester United Matt Busby, hvor det sto: «Jeg tror jeg har funnet et geni til deg.» I 1961 signerte Best en lærlingkontrakt med Manchester United og i 1963 fikk han en proffkontrakt. Han debuterte for klubben 17 år gammel på hjemmebanen Old Trafford i en kamp mot West Bromwich Albion 14. september 1963, som Manchester United vant 1–0.I 1965 og 1967 ble Manchester United ligamestere. Høydepunktet i Bests karriere var da Manchester United møtte SL Benfica, med blant andre Eusebio, i finalen i Mesterligaen på Wembley Stadium i London. United vant kampen 4–1, og Best skåret ett av målene.Denis Law og Bobby Charlton (som begge også mottok utmerkelsen Ballon d'Or) utgjorde sammen med Best en angrepstrio som regnes blant de beste i Manchester Uniteds historie. Disse tre spillerne, som alle var toneangivende i klubbens suksessrike periode på 1960-tallet, blir kalt the United Trinity og the Holy Trinity.Til tross for sine unike egenskaper og prestasjoner på fotballbanen, slet George Best med alkoholproblemer. Hans livsførsel og nedadgående formkurve gjorde at han kom på kant med manager Matt Busby og etter hvert Busbys arvtagere, Frank O’Farrell og Tommy Docherty. 1. januar 1974 spilte han sin siste seriekamp for Manchester United. Motstander var Queens Park Rangers. I juni 1974, da Best var 28 år, ble han løst fra kontrakten.Best skåret totalt 179 mål på 470 kamper (136 mål/361 ligakamper) for Manchester United. Etter at karrieren i Manchester var over fulgte opphold i diverse klubber som Jewish Guild (1974–), Dunstable Town (1974–) Stockport (1975–), Cork Celtic (1975–1976), Los Angeles Aztecs (1976 og 1977–1978), Fulham FC, (1976–1977) og Fort Lauderdale Strikers (1978–1979). Fra 1979 til 1980 spilte Best for den skotske klubben Hibernian fra Edinburgh. Klubbens formann Tom Hart hadde inngått en avtale med Best om at han skulle få £2000 for hver kamp han spilte. Best fikk sin debut borte mot St. Mirren 24. november 1979 og skåret i første kamp.Før Best signerte for Hibernian hadde klubben et snitt på rundt 5000 tilskuere på sine hjemmekamper. I hans første hjemmekamp på Easter Road, mot Glasgow-klubben Partick Thistle, kom det 20 622 tilskuere, og Hibernian fikk sin første seier på 14 uker. I Bests siste kamp, mot Falkirk, fikk han bære kapteinsbindet og fikk totalt 22 kamper og tre mål for klubben.Etter det korte oppholdet i Hibernian spilte han for San Jose Earthquakes (1980–), Bournemouth (1982–1983), Brisbane Lions (1983) og Tobermore United (1984). Landslagskarriere Best debuterte for det nordirske A-landslaget 17 år gammel 15. april 1964. Han deltok i både kvalifiseringskamper til verdensmesterskap og europamesterskap i fotball, men lyktes aldri å føre landslaget til en av disse turneringene. Han avsluttet sin landslagskarriere i 1977 og fikk i alt ni mål på 37 landskamper. Ettermæle George Best døde 25. november 2005, 59 år gammel, og blir fremdeles ansett som en av de beste spillerne i britisk fotballhistorie. Protestanten Best utmerket seg også ved at han var sterkt avholdt blant Nord-Irlands katolske befolkning. Navnet hans er sterkt knyttet til Manchester United, og utenfor hjemmebanen Old Trafford står en statue av trioen George Best, Denis Law og Bobby Charlton. Flyplassen i Belfast har blitt kalt opp etter George Best. Meritter MANCHESTER UNITED Ligamester (2): 1965, 1967 Mesterligaen (1): 1968 Les mer i Store norske leksikon fotball Nord-Irlands historie Eksterne lenker Hibernian: George Best Manchester United.no: George Best Manchester United: George Best